cyanic-selkie/wikianc huggingface dataset:
Triceratops
Paleobiologie
Individuele fossiele van triseratopse word al baie jare lank gevind. Dié oorblyfsels is baie algemeen; die paleontoloog Bruce Erickson het byvoorbeeld berig dat hy 200 fossiele in Montana gevind het. Barnum Brown beweer hy het meer as 500 skedel daar gevind. Omdat fossiele tande en dele van horings, krae en skedels uit die Laat Maastricht-tydsnede van die Laat Kryt-periode, 66 miljoen jaar gelede, in westelike Noord-Amerika so volop is, word dit beskou as een van die algemeenste plantvreters van sy tyd, indien nie die algemeenste een nie. Die Amerikaanse paleontoloog Robert Bakker het in 1986 geraam dat vyf sesdes van die groot dinosourusse aan die einde van die Kryt triseratopse was.
Triceratops was een van die laaste seratopsiërs wat sy verskyning gemaak het voor die Kryt-Paleogeen-uitwissing. Die verwante Torosaurus en die verder verwante klein Leptoceratops was ook teenwoordig, hoewel min fossiele van hulle ontdek is.
Tande en dieet
Triseratopse was plantvreters, en omdat hul koppe laag was, het hulle meestal laaggeleë plante geëet. Hulle kon ook hoër plante met hul horings, snoet en lyf platgeslaan het. Die bek lyk of dit beter kon gryp en pluk as byt.
Die diere se tande was gerangskik in 36 tot 40 kolomme aan elke kant van elke kaak, met drie tot 3 tot 5 tande per kolom, na gelang van die individu se grootte. Hulle het dus van 432 tot 800 tande gehad, waarvan net ’n deel op ’n slag gebruik is (tande is voortdurend deur die dier se lewe gewissel). Hulle het plantmateriaal in ’n vertikale rigting geskeur. Die grootte en getal tande dui daarop dat hulle groot hoeveelhede veselryke plante geëet het, dalk palms en broodbome, of dalk varings.
Doel van die horings en kraag
Daar is al baie gegis oor die doel van die triseratops se horings en kraag. Die twee hoofteorieë is dat dit gebruik is vir gevegte of om te pronk voor ’n lid van die teenoorgestelde geslag.
Vroeër is gemeen die kraag het dalk gedien as ankerpunte vir die kaakspiere om die dier beter te laat kou. In latere studies is egter geen getuienis gevind van groot spieraanhegsels aan die kraagbene nie.
Die groot kraag kon ook die lyf se oppervlak vergroot het om liggaamshitte te help reguleer. Dié doel alleen sou egter nie die bisarre en uitspattige vorms verduidelik wat in verskillende lede van Ceratopsidae te bespeur is nie.
Die teorie dat hulle gebruik is in seksuele vertoon, is in 1961 die eerste keer deur Davitashvili voorgestel en word sedertdien al hoe meer aanvaar. Gehoringde dinosourusse se pantsers verskil aansienlik en dit ondersteun die vertoonteorie omdat dit elke spesie besonders maak. Verder gebruik moderne diere met soortgelyke versierings dit ook vir seksuele vertoon.
Hessea stellaris
Hessea stellaris is 'n meerjarige blomplant en geofiet wat tot die genus Hessea behoort. Die spesie is endemies aan die Noord-Kaap en die Wes-Kaap.
Manuel Ferrara
Manuel Jeannin (IFA: manɥɛl ʒanɛ̃; gebore 1 November 1975), professioneel bekend as Manuel Ferrara, is 'n Franse pornografiese akteur en regisseur.
Ferrara is een van die vooraanstaande akteurs in die pornografiebedryf en het al meer as 60 pryse gewen, onder meer die AVN-prys vir manlike kunstenaar van die jaar, wat hy 'n rekordgetal van ses keer ingepalm het. Hy is opgeneem in die heldesaal van AVN en XRCO.
Lewe en loopbaan
Ferrara is in Le Raincy, Frankryk, gebore. Hy het sy eerste toneel in harde pornografie in 1997 geskiet, terwyl hy studeer het, nadat hy op 'n advertensie in 'n Franse pornografietydskrif gereageer het. Hy het toe sy pornografieloopbaan begin en in verskeie Franse en Europese prente verskyn. Hy het sy verhoognaam gekies omdat hy effens lyk soos die bokser Stéphane Ferrara, wat later 'n akteur geword het.
Ferrara het die beskermling geword van Rocco Siffredi, wat hom aanbeveel het vir 'n rol in John Stagliano se Fashionistas, waarin hy sy Amerikaanse debut gemaak het. In 2003 het hy gonzo-pornografie begin regisseer en in 2004 vir Red Light District Video.
Ná twee jaar het Ferrara vir Evil Angel begin regisseer en hy was sedertdien die regisseur van verskeie prente.
Op 22 Januarie 2012 het Ferrara die eerste akteur geword wat AVN se prys vir manlike kunstenaar van die jaar vier keer gewen het. Hy het dit daarna, in 2014 en 2019, weer gewen.
Digitale en analogiese tyd
Galileo Galilei was ’n uitvinder wat in 1564 gebore is. Hy het gekyk hoe ’n lamp teen die plafon van die Pisa-katedraal geswaai het. Hy het die lamp se tyd met sy polsslag gemeet. Hy het besef die lamp het altyd dieselfde tyd geneem om ’n swaai van een kant na die ander te voltooi. Hy het later ’n slinger gebruik om tyd te meet.
Mense het met verloop van tyd die tyd op baie maniere gemeet. Hulle het verskillende soorte sonwysers, kerse, uurglase, waterhorlosies en slingerklokke gebruik.
Vandag weet ons hoe laat dit is deur ’n horlosie met ’n lang wyser en ’n kort wyser wat elk beweeg te gebruik. Die getalle 1 tot 12 om die horlosie wys vir ons die uur. Die kort wyser wys die uur. Ons tel die minute in 5’e om die horlosie. Die lang wyser wys die minute. Dit word ’n analooghorlosie genoem.
’n Digitale horlosie wys die tyd net met syfers en het nie wysers wat die ure en minute wys nie. Dit wys hoeveel minute sedert die laaste uur verby is. Digitale tyd word oor 24 uur gemeet. Dus is 3 nm. is 15:00 (12 ure + 3 ure). Eenuur kan 01:00 of 13:00 wees in 24-uur-tyd, afhangend of dit dag of nag is.
Tydsones
Tyd word gemeet deur na die posisie van die son te kyk. Die son is by sy hoogste punt om 12-uur in die middag. Die aarde voltooi elke 24 uur ’n rotasie op sy eie as soos dit om die son beweeg.
Wetenskaplikes het die idee gekry om die Aarde in tydsones te verdeel. Daar is 24 ure in ’n dag, so daar is 24 tydsones. Op ’n spesifieke tydstip het verskillende dele van die wêreld verskillende tye op hulle horlosies.
In Suid-Afrika is daar net een tydsone. Dus is die tyd dieselfde in alle dele van Suid-Afrika. Maar wanneer dit 12-uur in die middag in Londen is, is dit 2 nm. in Johannesburg.
Bronne
Almal verstaan Wiskunde Graad 4 Leerderboek. 2012. Northlands: Macmillan South Africa
Almal verstaan Wiskunde Graad 5 Leerderboek. 2012. Northlands: Macmillan South Africa
Almal verstaan Wiskunde Graad 6 Leerderboek. 2012. Northlands: Macmillan South Africa
Yamaha Motormaatskappy
Die Yamaha Motormaatskappy (Japannees:ヤマハ発動機株式会社, Yamaha Hatsudōki KK; Engels: Yamaha Motor Co., Ltd.) is 'n Japannese vervaardiger van motorfietse, vierwielfietse, bromponies en mariene enjins, insluitend buiteboordenjins, wat deel is van die Yamaha-konglomeraat en gesetel in Iwata.
Geskiedenis
Die Japannese handelsmerk is deur die orrelbouer Taraguchi (of Torakusu) Yamaha gestig. Sy maatskappy Nippon Gakki, wat sedert 1897 musiekinstrumente vervaardig het, het in 1954 begin om motorfietse te bou. Die eerste was die 48cc en 125cc tweeslag, basies kopieë van die DKW RT 125. Dit het die Yamaha YA 1 Red Dragonfly geword. Later was daar 'n kopie van die Adler MB 250, die YD 1.
'n Nuwe fabriek is in Iwata gebou. Die tweeslag is teen 'n vinnige pas ontwikkel: in 1961 is renmasjiene met roterende inlate bekend gestel, in 1964 is membraaninlate en outomatiese smering (autolube) bekend gestel. Groot sukses is behaal in padrenne met ietwat swaarder tipes, en vierslag is ook in 1969 vanaf die XS 650 tweesilinder bekendgestel.
In 1983 het Yamaha die sukkelende Motobécane oorgeneem. Dié Franse tweewielreus was op daardie stadium een van die grootste motorfiets- en bromponievervaardigers ter wêreld. In 1984 het Yamaha die Motobécane-handelsnaam na MBK verander.
Tans
Vandag is Yamaha een van die grootste motorfietsvervaardigers, met masjiene in alle klasse en kategorieë, insluitend sport. Die handelsmerk is 'n leier in vierslag-uithou-, veldry- en allepad-masjiene. Waar die handelsmerk egter in die 1970's en 1980's ook 'n belangrike markaandeel in die 50cc-klas in Nederland gehad het met byvoorbeeld die tweeslag FS-I ('n groot mededinger van Honda se legendariese vierslag SS 50) en die DT-50, verkoop die handelsnaam Yamaha tans amper uitsluitlik bromponies in hierdie klas.
Yamaha het vanaf modeljaar 2018 die handelsnaam MBK gestaak, en die naverkope en onderdeleverskaffing vir Motobécane en MBK bromponies word voortgesit deur die Yamaha-handelaarsnetwerk. Die MBK-fabriek in Saint-Quentin, Frankryk, sal ook motorfietse en bromponies met die Yamaha-handelsnaam vir die hele Europese mark vervaardig.
Moodygrafiek
Die Moodygrafiek of Moodydiagram is 'n grafiek in nie-dimensionele vorm wat die verband gee tussen die Darcy-Weisbach wrywingsfaktor, Reynoldsgetal en relatiewe ruheid vir volledig ontwikkelde vloei in 'n ronde pyp. Dit kan gebruik word om die drukval of vloeitempo in so 'n pyp te bereken.
'n Alternatiewe metode om die wrywingsfaktor te bereken is die Colebrookvergelyking.
Greta Granstedt
Greta Granstedt (13 Julie 1907 – 7 Oktober 1987) was 'n Amerikaanse aktrise. Sy was bekend vir haar rolle in die rolprente Manhattan Parade (1931), Street Scene (1931), Telephone Operator (1937), en Reformatory (1938).
Niphates erecta
Niphates erecta is 'n sponsspesie in die taksonomiese indeling van die Demospongiae (gewone sponse). Die liggaam van die spons bestaan uit kieselnaalde en sponginevesels en is in staat om baie water op te neem.
Die spons behoort tot die genus Niphates en tot die familie Niphatidae. Die wetenskaplike naam van die spesie is die eerste keer geldig gepubliseer in 1864 deur Duchassaing & Michelotti.
Lyman Ward (akteur)
Lyman Ward (gebore 21 Junie 1941) is 'n Kanadese akteur. Hy is bekend vir sy rolle in die rolprente Ferris Bueller's Day Off (1986), Independence Day (1996), Not Another Teen Movie (2001), en Rumor Has It... (2005).
Dorothy Granger
Dorothy Granger (21 November 1912 – 4 Januarie 1995) was 'n Amerikaanse aktrise. Sy was bekend vir haar rolle in die rolprente The Primrose Path (1931), I've Been Around (1935), en Dramatic School (1938).
Warrenton, Noord-Carolina
Warrenton is 'n dorpie en die county setel van Warren County, Noord-Carolina, Verenigde State. Die inwonertal was 862 tydens die 2010-sensus.
Gereformeerde kerk Bultfontein
duimnael|links|220px|Die Gereformeerde kerk Bultfontein.
duimnael|regs|170px|Ds. [[Hennie Venter, leraar van 1967 tot 1975.]]
duimnael|regs|160px|Ds. Peet Duvenage, leraar van 1981 tot 1999, hier afgeneem in 1956 toe hy verkies is tot sekretaris van die studenteraad aan die [[PU vir CHO.]]
Die Gereformeerde kerk Bultfontein is ’n gemeente van die GKSA met sy middelpunt op die Vrystaatse dorp Bultfontein, maar dit sluit ook die dorp en distrik Hoopstad in.
Agtergrond
Uit die Gereformeerde Kerke onder die Kruis op Ceres en Clanwilliam het 'n aantal lidmate verhuis na die distrik Hoopstad. Op hulle versoek het ds. S.J. du Toit hulle daar kom besoek en dienste gehou. Hierdie dienste is ook bygewoon deur lidmate van die NG Kerk. As gevolg hiervan het die predikant van die NG gemeente Bultfontein, ds. T.C. Dönges, ds. Du Toit aangekla by die waarnemende moderator van die Vrystaatse Kerk, sodat die geval deur die Sinode behandel is, ds. Du Toit se optrede veroordeel is en die gemeentes van die Vrystaat teen hom gewaarsku is. Verder is besluit om die gedrag van ds. Du Toit ter kennis te bring van die Algemeen Sinodale Kommissie van die Kaapse Kerk.
Hierdie optrede van die Sinode het presies die teenoorgestelde uitwerking gehad as wat blykbaar die bedoeling daarmee was, want 'n dankadres is onderteken deur meer as 200 lidmate van die gemeentes Fouriesburg, Lindley, Heilbron, Frankfort en Hoopstad, waarin duidelik verklaar word dat hulle die Here dank vir die optrede van ds. Du Toit en hom uitnooi om by hulle te kom kerk hou. Die lidmate van die genoemde Kruisgemeentes wat op Hoopstad woonagtig was, het ook 'n verklaring oor die geval uitgereik, waaruit blyk dat ds. Dönges ten volle bewus was dat hulle nie by die NG Kerk te Hoopstad aangesluit het nie en dat dit op hulle aandrang was dat ds. Du Toit daar kom optree het en tydens sy tweede besoek aldaar selfs kinders van Kruislidmate gedoop het. Hierdie verklaring is ook onderteken deur 'n paar lidmate van ds. Dönges, om daardeur te verklaar dat die feite daarin vermeld, volkome waar is.
Ds. Du Toit het ook in Stemmen des Tijds 'n antwoord gepubliseer teen die optrede van die Sinode. Grootliks deur die optrede van ds. Dönges teen ds. Du Toit het op 25 November 1909 'n Gereformeerde Kerk onder die Kruis op Hoopstad tot stand gekom, en hierdeur het daar 'n einde gekom aan die verwarring wat geheers het.
Inlywing by die Gereformeerde Kerk
Op die Algemene Vergadering van die GKSA van Transvaal, gehou op 4 Februarie 1914 op Potchefstroom, het Wolmaransstad gevra dat die Algemene Vergadering van Transvaal by die Algemene Vergadering van die OVS aanbeveel om 'n gemeente op Hoopstad te stig, en 'n besluit is inderdaad in dier voege geneem. Toe kort daarna die Algemene Vergadering van die OVS gehou is op 21 Februarie 1914, het die saak van Hoopstad daar gedien. 'n Kommissie van prae-advies is benoem om nog gedurende hierdie sitting die Algemene Vergadering van advies te dien.
Wat betref die sewe punte deur die Gereformeerde gemeente onder die Kruis as voorwaarde vermeld, daarin bewillig die Algemene Vergadering so dat die bedoelde sewe artikels in die oorkonde van die gemeente kon opgeneem word as dokumenterende die historiese wording van die gemeente en as 'n nadere verklaring van die dinge uit die Heilige Skrif waarop dit kragtens sy geskiedenis die nadruk wens te lê.
Die Algemene Vergadering het hierdie rapport behandel, en toe is besluit: Die prae-advies word aangeneem met hierdie byvoeging: Die Algemene Vergadering verstaan die toetreding van die gemeente onder die Kruis op Hoopstad tot die Gereformeerde Kerk so dat die gemeente alle verpligtinge wat uit die kerkverband voortvloei, sal nakom net soos die ander gemeentes. Die voorgestelde kommissie is benoem, en die saak is in die reine gebring, want op die volgende Algemene Vergadering, gehou te Petrusburg in 1915, is gerapporteer dat die saak in orde is en dat die gemeente in die kerkverband opgeneem is, waarvan die Vergadering met dank kennis geneem het en besluit het om 'n brief aan die gemeente te rig.
Op 23 Mei 1914 is toe wel 'n Gereformeerde gemeente in dié deel van die Vrystaat gestig en wel op Hoopstad as voortsetting van die Kruisgemeente.
Aanloop tot kerkbou
duimnael|regs|270px|Dit was vir die plaaslike Gereformeerdes ’n groot luuksheid om soms vir spesiale geleenthede die kerkgebou van die [[NG gemeente Bultfontein te kom gebruik. Die NG gemeente het in Mei 1950 ’n nuwe kerkgebou gekry.]]
Aan die begin het die gemeente vir eredienste byeengekom op die plaas Dampan, distrik Hoopstad. Omdat die swaartepunt van die yl gesaaide lidmate na Bultfontein verskuif het, is in 1928 besluit om die middelpunt na laasgenoemde te skuif en die eerste kerkraadsvergadering is dan ook op 27 Mei 1928 op Bultfontein gehou. Die gemeente se naam is in 1930 na Bultfontein verander.
Nou het die stryd om ’n eie kerkgebou begin. Op 12 Junie 1937 het Bultfontein sy eerste leraar, in kombinasie met Kroonstad en Lindley in die persoon van ds. N.T. Snyman verwelkom. Met ds. Snyman se vertrek na Kuruman het Bultfontein in kombinasie met Theunissen getree.
In die begin het die lidmate op Bultfontein in die ou hofsaaltjie langs die latere poskantoor byeengekom. Die plaaslike NG moedergemeente het later hul bliksaaltjie beskikbaar gestel en soms, vir spesiale geleenthede, hul kerkgebou; ’n groot luuksheid vir die plaaslike Gereformeerdes. Soms is die stadsaal ook gebruik, maar met die gewone probleme soos dat die saal Saterdagaande vir rolprentvertonings en partytjies gehou is en die diakens dit dan Sondagoggend moes gereed kry vir die erediens. Dit is hulle spesiaal gegun om hul manel tydens die opruiming van die saal voor kerk uit te trek.
Vorige kerkgebou
Onder hierdie omstandighede is dit te verstane dat die kerkvaders gedurig op die uitkyk was na beter geriewe. Toe ene Silber, ’n Duitse handelaar, insolvent raak, het die kerkraad sy winkel vir £600 gekoop. Die helfte was in die kerkkas en Volkskas het die res voorgeskiet. Die winkelrakke is verwyder en saam met die oortollige sinkplate vir £300 verkoop. Volkskas het ’n deel van die gebou vir ses jaar gehuur, wat daarop neergekom het dat die bank die kerkskuld aan homself terugbetaal het.
Huidige kerkgebou
Die winkel het as kerkgebou gedien tot die huidige kerkgebou op 14 Augustus 1954 in gebruik geneem is. Die ou gebou is toe aan ene John Colyn verkoop, wat dit weer as winkel/kafee gebruik het. Die oprigting van die nuwe kerk het ook probleme opgelewer. Die eerste argitek en die boukommissie se meningsverskille het daartoe gelei dat ’n tweede argitek, Hartman van Kroonstad, aangestel is. Die 70 belydende lidmate van destyds moes die koste van £13 000 op hulle neem.
Reeds sedert die inwyding is die behoefte aan ’n orrel sterk gevoel. Die gemeentesang is dan ook die eerste maal op 8 November 1958 deur ’n orrel begelei. In hierdie tyd het die vrouelidmate ’n preekstoel aangekoop vir £1-3-4.
Eie predikant
Noudat die gemeente ’n eie kerk met ’n orrel en preekstoel gehad het, het die behoefte aan ’n eie predikant ál dringender geword. Ds. H.J.S. Venter is op 15 Januarie 1967 bevestig en in daardie jaar nog is ’n pastorie vir hom en sy gesin opgerig.
Die gemeente se derde groot bouprojek van daardie tyd was die oprigting van ’n saal met katkisasielokale, wat in 1974 voltooi is. Dié aanbouing het nie aan die gemeente se behoefte aan ’n saal voldoen nie sodat ’n nuwe saal in 1991 voltooi is.
Lidmaattal
Terwyl soveel ander Afrikaanse kerke op veral die platteland sedert die laaste kwart van die 20ste voortdurend krimp, het Bultfontein se lidmaattal verbasend bestendig gebly en selfs toegeneem. In die GKSA se eeufeesjaar (1959) was hier 93 belydende en 58 dooplidmate. Einde 1997 was dit 151 en 42, einde 2011 158 en 42 en einde 2014 155 en 40, maar 'n jaar later 146 en 37.
Delfzijl
Op 1 Januarie 2021 is Delfzijl opgegaan in die nuwe munisipaliteit Eemsdelta.
Plekke
Amsweer, Arwerd, Baamsum, Bierum, Biessum, Binnen Ae, Borgsweer, Dallingeweer, Dekkershuizen, Delfzijl, Farmsum, Feldwerd, Fiemel, Geefsweer, Godlinze, Heveskes, Heveskesklooster, Ideweer, Holwierde, Krewerd, Ladysmith, Lalleweer, Losdorp, Meedhuizen, Nansum, Naterij, Nooitgedacht, Opmeeden, Oterdum, Polen, Spijk, Termunten, Termunterzijl, Tuikwerd, Tuikwerderrak, Tweehuizen, Uiteinde, Uitwierde, Vierburen, Vierhuizen, Wagenborgen, Wartum, Weiwerd, Woldendorp en Zeshuizen.
Albizia brevifolia
Die klipvalsdoring of bergvalsdoring (Albizia brevifolia) is 'n boom in die familie Fabaceae. Die spesie is inheems in Suid-Afrika en kom in Gauteng, Limpopo en Noordwes voor. Die boom is ook inheems in Angola, Botswana, Mosambiek, Namibië, Zambië en Zimbabwe.
Die boom se FSA-nommer is 152.
Silverton
Silverton is 'n ou en gevestigde voorstad in die verre ooste van Pretoria, Suid-Afrika. Menige ander woonbuurte het rondom Silverton uitgebrei oor die afgelope 60 jaar.
Geskiedenis
Dawid Botha, 'n boer uit die Kaapkolonie, en sy familie, was die eerste mense om hulself in 1848 te vestig op die plaas Hartebeespoort waar Silverton vandag geleë is. Die Bothafamilie het die plaas in 1851 aan ene Vermeulen verkoop. In 1874 is die plaas aan die Duitse immigrant Hans Mundt verkoop. Mundt het dit gebruik vir 'n halfwegstasie vir reisigers, aangesien die plaas op die hoofvervoerroete na Pelgrimsrus geleë was, toe die goudstormloop daarheen begin het. In 1900 is silwer op die plaas ontdek, en 'n gedeelte van die plaas is deur die Silver Mining Company opgekoop. In 1961 is die eiendom aan die Munisipaliteit van Silverton geskenk en in 1975 is dit as die Pionier-opelugmuseum vir die publiek geopen.
Die Silvertonbeleg
Op 25 Januarie 1980 was drie Umkhonto we Sizwe-lede, Stephen Mafoko, Humphrey Makhubo en Wilfred Madela na bewering op pad na 'n beplande MK-sabotasie op brandstofdepots by Waltloo. Toe hulle besef dat hulle deur die polisie agtervolg word, het hulle hul toevlug geneem in 'n plaaslike tak van Volkskas Bank in Silverton. Hulle het 25 burgerlikes in die bank gyselaar gehou en 'n aantal eise gestel. Na 'n reeks onsuksesvolle onderhandelinge, het die polisie die bank bestorm en die trio doodgeskiet. Twee burgerlikes, Valerie Anderson en Anna de Klerk, is ook dood en talle ander is gewond in die skietery.
Lindsay Farris
Lindsay Farris (gebore 18 Oktober 1985) is 'n Australiese akteur en vervaardiger. Hy is bekend vir sy rolle in die rolprent Gods of Egypt (2016) en in die televisiereekse Home and Away (1988), Ash vs Evil Dead (2015), en Mercy Street (2016).
Echinochalina collata
Echinochalina collata is 'n sponsspesie in die taksonomiese indeling van die Demospongiae (gewone sponse). Die liggaam van die spons bestaan uit kieselnaalde en sponginevesels en is in staat om baie water op te neem.
Die spons behoort tot die genus Echinochalina en tot die familie Microcionidae. Die wetenskaplike naam van die spesie is die eerste keer geldig gepubliseer in 1996 deur Hooper.
Jack Teixeira
Jack Douglas Teixeira (/teɪˈʃɛərə/ tay-SHAIR-ə; gebore 2001 of 2002) is 'n Amerikaanse lugman wat in die 102ste intelligensievleuel van die Massachusetts Air National Guard dien. In April 2023 is Teixeira deur FBI-agente by sy ma se huis in North Dighton, Massachusetts, gearresteer. Hy is gearresteer in verband met 'n ondersoek na 'n beweerde oortreding van die Spioenasiewet van 1917 en die ongemagtigde verwydering en bewaring van geklassifiseerde dokumente. Hy het na bewering honderde geklassifiseerde dokumente verwyder en dit op 'n Discord-bediener bekend gemaak.
Vroeë lewe
Teixeira is in 2001 of 2002 gebore en het in Dighton, Massachusetts, grootgeword. Teixeira se stiefpa is 'n afgetrede meester-sersant in die Amerikaanse Lugmag. Sy stiefpa en stiefbroer het by Joint Base Cape Cod gewerk. Sy ma het vir 'n nie-winsgewende organisasie gewerk wat militêre veterane ondersteun het.
Teixeira is van Portugese afkoms; sy oupa het na die Verenigde State van São Miguel-eiland, in die Asore, geëmigreer. In 2020 het Teixeira aan die Dighton-Rehoboth Regional High School gegradueer, maar sy gradeplegtigheid misgeloop weens opleidingsverpligtinge by die Lackland-lugmagbasis in Texas.
Beroep
Nadat hy aan hoërskool gegradueer het, het Teixeira in September 2019 by die 102ste intelligensievleuel van die Massachusetts Air National Guard aangesluit as 'n kuberstelseljunior. Teixeira was gestasioneer by Otis Air National Guard Base in Cape Cod. In Julie 2022 is Teixeira bevorder tot eersteklas lugman. As deel van sy rol het Teixeira 'n uiters geheime sekuriteitsklaring gehad.
Beweerde publikasie van uitgelekte materiaal
Teixeira word na bewering gereeld geklassifiseerde inligting gedeel in 'n kletsgroep genaamd Thug Shaker Central op die aanlyn kletsdiens Discord beginnende ten minste teen Oktober 2022, beide getranskribeer van dokumente wat hy gelees het en van drukstukke wat uit sy kantoor op die basis verwyder is. Kletskamerlede het glo oor videospeletjies gepraat en saam gespeel; volgens The New York Times is Teixeira as die kletskameradministrateur geïdentifiseer. Die kletsgroep het uit ongeveer twee dosyn lede bestaan.
Vervolging
Op die oggend van 13 April 2023 het die Federale Buro vir Ondersoek (FBI) Teixeira by sy ma se woning in Dighton gearresteer. Die volgende dag het Teixeira sy eerste verskyning by die Amerikaanse distrikshof in Boston voor 'n Amerikaanse landdrosregter gemaak, en die formele aanklagdokument is ontseël. Hy is van twee misdrywe aangekla: (1) die oortreding van die Spioenasiewet deur die behoud en versend van nasionale verdedigingsinligting sonder magtiging en (2) ongemagtigde verwydering en bewaring van geklassifiseerde inligting. Aangeheg by die kriminele klagte was 'n ondersteunende beëdigde verklaring van 'n spesiale agent van die FBI-teenintelligensie-afdeling.
Tydens die verhoor het die Amerikaanse aanklaer Nadine Pellegrini aangekondig dat die Amerikaanse regering sal poog dat Teixeira tien jaar tronkstraf opgelê word vir elk van die aanklagte, wat altesaam twintig jaar tronkstraf beloop.
Capparis hereroensis
Die Namibkapperbos (Capparis hereroensis) is 'n struik wat aan die familie Capparaceae behoort. Die plant is endemies aan Namibië.
Die boom se FSA-nommer is 129.9.
Beverly Grant (aktrise)
Beverly Grant (14 Oktober 1936 – 4 Julie 1990) was 'n Amerikaanse aktrise. Sy was bekend vir haar rolle in die rolprente Normal Love (1963), Flaming Creatures (1963), Batman Dracula (1964), en The Illiac Passion (1967).
Tuine, Kaapstad
Tuine is een van Kaapstad se oudste voorstede en is net suid van die middestad geleë in die hoër gedeelte van die stadsbekken. Dit is direk onder Tafelberg geleë. Dit is 'n welvarende buurt en word meestal deur jong professionele mense bewoon. Dit beskik oor talle restaurante, hotelle, boetiekwinkels asook solderbehuising. Die voorstad is 'n sentrum vir die Kaapstadse kreatiewe bedryf, dit huisves e.tv by Langkloof Studios en ook heelwat modelagentskappe, produksie- en publikasiemaatskappye en verwante bedrywe.
Twee van die bekendste skole in die voorstad, is die Laerskool Jan van Riebeeck en die Hoërskool Jan van Riebeeck. Ander skole in die voorstad, is die Engelstalige Handelshoërskool Tuine, Hoërskool Kaapstad, Hoërskool Good Hope Seminary en Laerskool St. Mary.
Leeuwenhof, die ampswoning van die premier van die Wes-Kaap, is in Hofstraat in Tuine geleë.
Wolodimir Zelenski
Wolodimir Oleksandrowitsj Zelenski (Oekraïens: Володимир Олександрович Зеленський; gebore 25 Januarie 1978 in Kriwi Rih) beklee sedert 20 Mei 2019 die amp van Oekraïense president. Hy is 'n voormalige akteur en komediant.
Presidentskap
Zelenski het op die aand van 31 Desember 2018 sy kandidatuur in die verkiesing van 2019 aangekondig. As 'n politieke buiteperd was hy reeds een van die gewildste moontlike kandidate in meningspeilings voor die verkiesing. Hy wen die verkiesing deur 'n stempersentasie van 73,2 persent op hom te verenig en daardeur die destydse president, Petro Porosjenko, te verslaan. Hy het verklaar dat hy teen die establishment en teen korrupsie sal optree.
Kritici beweer Zelenski het, nadat hy die mag van die Oekraïense oligarge weggeneem het, probeer om mag te sentraliseer en sy persoonlike posisie te versterk.
Zelenski het in sy presidensiële veldtog belowe om sy land se uitgerekte konflik met Rusland te beëindig en pogings aan te wend om met dié land se president Wladimir Poetin 'n dialoog te voer. 'n Toename in die spanning tussen die twee lande het sy administrasie in 2021 in die gesig gestaar, en dit het gelei tot die Russiese inval van 2022 in Oekraïne. Zelenski se strategie tydens die Russiese militêre opbou was om die Oekraïense bevolking gerus te stel en die internasionale gemeenskap te belowe dat Oekraïne nie wraak soek nie. Hy het hom aanvanklik gedistansieer van waarskuwings van 'n dreigende oorlog, terwyl hy by Navo veiligheidswaarborge en militêre steun gevra het om die bedreiging die hoof te bied.
Ná die begin van die inval het Zelenski krygswet in Oekraïne afgekondig, asook 'n algemene mobilisasie van die weermag. Hy het internasionaal agting verdien vir sy hantering van die krisis en is beskryf as 'n simbool van Oekraïense weerstand.
Niphates furcata
Niphates furcata is 'n sponsspesie in die taksonomiese indeling van die Demospongiae (gewone sponse). Die liggaam van die spons bestaan uit kieselnaalde en sponginevesels en is in staat om baie water op te neem.
Die spons behoort tot die genus Niphates en tot die familie Niphatidae. Die wetenskaplike naam van die spesie is die eerste keer geldig gepubliseer in 1889 deur Keller.
Echinochalina favulosa
Echinochalina favulosa is 'n sponsspesie in die taksonomiese indeling van die Demospongiae (gewone sponse). Die liggaam van die spons bestaan uit kieselnaalde en sponginevesels en is in staat om baie water op te neem.
Die spons behoort tot die genus Echinochalina en tot die familie Microcionidae. Die wetenskaplike naam van die spesie is die eerste keer geldig gepubliseer in 1996 deur Hooper.
Jeff Fatt
Jeff Fatt (gebore 21 Julie 1953) is 'n Australiese akteur en vervaardiger. Hy is bekend vir sy rolle in die rolprente Just Like Heaven (2005), Knocked Up (2007), Life as We Know It (2010), en Ant-Man (2015).
Mick Blue
Mick Blue is 'n Oostenrykse pornografiese akteur, regisseur en renjaer. Hy is een van net drie akteurs wat die AVN-prys vir manlike kunstenaar van die jaar al drie keer gewen het.
Loopbaan
In Junie 2015 het Blue, Anikka Albrite en Maestro Claudio die produksiemaatskappy BAM Visions vir Evil Angel gestig.
In 2017 het Blue sy nuwe loopbaan as renjaer op YouTube aangekondig. Hy het gesê hy wou al sedert sy kinderjare een word.
Zack Ward
Zack Ward (gebore 31 Augustus 1970) is 'n Kanadese akteur, vervaardiger, en skrywer. Hy is bekend vir sy rolle in die rolprente Freddy vs. Jason (2003), Resident Evil: Apocalypse (2004), Transformers (2007), en Postal (2007).
William G. L. Janse van Rensburg
William Groenewald Louwrens Janse van Rensburg (10 April 1939 – 9 Augustus 2008), was die burgemeester van Johannesburg, van 1990 tot 1991.
Hessea stenosiphon
Hessea stenosiphon is 'n meerjarige blomplant en geofiet wat tot die genus Hessea behoort en is deel van die fynbos. Die spesie is endemies aan die Noord-Kaap en kom in Namakwaland op die Kamiesberg voor. Daar is vyf subpopulasies en die plant word as seldsaam beskou.
Frances Grant
Frances Grant (15 Februarie 1909 – 20 Februarie 1982) was 'n Amerikaanse aktrise. Sy was bekend vir haar rolle in die rolprente Cavalry (1936), Oh, Susanna! (1936), Red River Valley (1936), en Rich Relations (1937).
Montebello, Kalifornië
Montebello is agt myl (13 km) oos van Los Angeles se middestad in die suidweste van die San Gabriel-vallei geleë. In die vroeë 20ste eeu het olie-ontginning tot 'n belangrike bedryf in die gebied ontwikkel. Vandag word die stadsgebied deur snelweë omring, terwyl ekonomiese aktiwiteit in Montebello om die vervoer-, vragmotor- en verwante bedrywe wentel. So word hier motorwiele, enjins, onderstelle, koelvragmotors, kampeerwaens en vragmotor-sleepwaens vervaardig.
Daarnaas trek ook ondernemings uit ander bedrywe voordeel uit Montebello se ligging digby die metropolitaanse gebied van Los Angeles en die maklike toegang tot die Suid-Kaliforniese snelwegstelsel - waaronder bakkerye, vleisfabrieke en verspreiders van papier, bier en sagte dranke, petrol, hout en boumateriale.
Vandag staan Montebello daarnaas veral bekend vir die grootste monument ter nagedagtenis van die slagoffers van die Armeense volksmoord wat in die Verenigde State opgerig is. Dit verwys na die groot aantal Armeense immigrante wat hulle in Suid-Kalifornië gevestig het. Die eerste Armeense immigrante het in die 19de eeu in Los Angeles aangekom. Tans is daar sowat 300 000 Amerikaners van Armeense afkoms in Groter Los Angeles - die grootste Armeense gemeenskap buite Armenië.
Albert Stratingprys vir Voorkomende Geneeskunde
Die prys neem die vorm van 'n medalje aan, waarvan die waarde en voorkoms deur die Akademieraad bepaal word. Alleen werk van voortreflike gehalte word bekroon. By onvoldoende gehalte word geen toekenning gedoen nie. Die volgende kriteria geld by die keuse van 'n kandidaat:
Die prys is driejaarliks vir 'n toekenning beskikbaar. Net een kandidaat kan op 'n keer bekroon word. Indien geen geskikte kandidaat aangewys kan word nie, word geen prys in die betrokke jaar toegeken nie.
Portulacaria carrissoana
Die Angolawolftoon (Portulacaria carrissoana) is 'n boom wat aan die familie van Didiereaceae behoort. Die boom is inheems aan Angola en Namibië.
Cody Fern
Cody Fern (gebore 6 Julie 1988) is 'n Australiese akteur, regisseur, en skrywer. Hy is bekend vir sy rolle in die televisiereekse House of Cards (2013) en American Crime Story (2016).
Portulacaria fruticulosa
Die dwergwolftoon (Portulacaria fruticulosa) is 'n boom wat aan die familie van Didiereaceae behoort. Die boom is inheems aan Namibië en Suid-Afrika en kom voor van suidelike Namibië tot in die Richtersveld en ooswaarts in die Gariepvallei tot in die Boesmansland.
Die boom se FSA-nommer is 104.2.
Raiders of the Lost Empire
Raiders of the Lost Empire: South Africa's 'English' identity is 'n satiriese essay geskryf deur Dan Roodt. Daarin kritiseer hy die ersatzhouding waarmee die Suid-Afrikaanse Engelse [en diegene wat hul lyf Engels probeer hou] steeds, selfs ná die Republiekwording in 1961 en die eerste verkiesing met universele stemreg in 1994, 'n soort Anglomaniese utopie najaag.
Inhoud
Raiders of the Lost Empire is gebou op vier standpunte.
1. Roodt beskou die Afrikaner as die enigste egte groot Europese groep wat werklik, soos die Amerikaners, hul eie kultuur aangepas het by die omgewing. Dit word nie as ersatz beskou om met velskoene rond te loop en die landelike kultuur met die hogere kultuur van die wêreldliteratuur, klassieke musiek en Europese intellektualisme te bestuif nie. Daarteenoor het die Britse immigrante eerder van Afrika 'n verlengingstuk van die Britse Ryk probeer maak. Ook die ander immigrante, maar selfs die Afrikane, wat die Engelse mode slaafs navolg, doen ook mee aan hierdie Engelse droom. Roodt dryf veral die spot met die Imperiale argitektuur, soos die grou en donker herehuise van die Randhere in Parktown, Johannesburg, wat heeltemal onprakties en uit koers is met die sonnige klimaat van Suid-Afrika. Ook ander boustyle en kultuurgoed word heel onoorspronklik en selfs postmodern uit ander lande gekopieer, wat afwyk van die Kaaps-Hollandse Styl en modernisme wat pasgemaak is by die omgewing. Andersins word 'n eksotiese/toeristiese Out of Africa-dampkring geskep; sodat die inwoners as die "temmers" of "baronne" van, of "safaribesoekers" aan 'n ongetemde landskap daar uitsien.
2. Dit is nie alleen die weiering met opset van die Britsgesindes om by die Afrika-omgewing aan te pas wat Roodt die harnas injaag nie, maar ook die skynheiligheid wat kultuurimperialisme betref. Aan die een kant word diversiteit as 'n Reënboognasie gevier; in dieselfde asem word diversiteit ondermyn en selfs die idee van die Britse Ryk verder bevorder. So is dit aan die een kant in die media 'polities inkorrek' of selfs 'rassisties' om te wil onderskei tussen kulture, aangesien almal mense is. Terselfdertyd voer die Suid-Afrikaanse swart politici, en selfs Robert Mugabe, 'n eenvormige lewenskultuur soortgelyk aan die Engelse lords van ouds, die einste voormalige onderdrukkers, terwyl advertensies steeds met dieselfde Imperiale Baas-en-Klaas-houding produkte adverteer, selfs al is die rolle net omgeruil. Hierdie swartes wat hul lyf Engels probeer hou, doop Roodt "Afrosaksers". Waar die Imperialistiese uitbeelding ophou, word enigiets wat nie by die globale Anglosentriese lewensbeskouing inpas nie, met meerderwaardigheid beskou as minderwaardig. Dit sluit taal en kultuur in. Enige teenkanting hiervan word deur die hoofstroommedia stilgemaak. Engels word dan gereeld voorgehou as die toekoms, vooruitgang, ruimdenkendheid, toegang tot die wêreld en geldmaak. Gevolglik word die gehegtheid aan 'n eie taal en kultuur wat nie buitekant Suid-Afrika bekend is nie bevraagteken, hoewel hierdie strenge ekonomiese rasionaliste dikwels nie die begrippe 'lojaliteit' en 'opoffering' in ag neem nie.
3. Dit is juis hierdie geforseerde kultuurimperialisme wat onstabiliteit in 'n land meebring. Spanning word geskep wanneer Afrikane byvoorbeeld van hul tradisies ontwortel en gestroop word om eensklaps met 'n verstedelikte, oppervlakkige en materialistiese ersatzkultuur lite vervang te word. Sulke spanning weens identiteitsverlies lei tot verhoogde misdaad en geweld, die toename van dwelmmisbruik, asook algehele dekadensie.
4. Dit wil vir Roodt voorkom of daar 'n doelbewuste wegbeweeg is van enigiets wat net op Afrikanernasionalisme ruik of selfs dateer, al is baie van die stelsels nog doeltreffend. Die 'Suid-Afrika van die toekoms' moet klaarblyklik die absolute teenbeeld van enige stelsel of waarde tydens die Apartheidsjare wees, selfs al stort die infrastruktuur ook in duie. Die Afrikanernasionalis het Marxisme en Leninisme bekamp; nou word dieselfde in-Europa-doodverklaarde-Sowjetisme openlik in Suid-Afrika as 'n anachronisme herleef. Vir Roodt is die saak klinkklaar: Hoe sleg die Suid-Afrika van die toekoms ook al onder die Nuwe Bewind mag lyk, maak nie regtig saak nie, jukstaponerend vertoon Brittanje steeds as die model- en Moederland, soos dit onder die eertydse Britse Bewind ook was.
Agtergrond
Die titel is ontleen aan die rolprent Raiders of the Lost Ark deur Steven Spielberg, aldus Roodt: "Dis vir my 'n ewe belaglike en vergesogte verhaal as dié van die nuwe Suid-Afrika, met dié verskil dat syne fiksie is en ons s'n 'n aaklige werklikheid."
Roodt wil veral benadruk hoe "kitsch en kunsmatig ons hele werklikheid is", veral omdat die Suid-Afrikaanse Engelssprekendes en "veral die Johannesburgse elite aan die universiteite en die media" alles wat oorsee is klakkeloos naboots. Ook die "herlewing van die SAP-stroming binne Afrikanergeledere wat daardie bewondering vir Engeland het". 'n Suid-Afrikaanse kultuur word eweneens kunsmatig gekweek deur die maatskappye wat die grootste reklameveldtogte voer (soos SABMiller).
Roodt glo egter nie die Engelssprekendes sal aan die boek aanstoot neem nie, aangesien hy niks oor die Jode of Engelse sê wat hulle nie self sê nie. Hy glo egter die geweld in Suid-Afrika spruit nie uit 'n wit-en-swart-konflik nie, maar uit die Engelse identiteitskrisis; dit is die Engelssprekendes wat die Afrikaner en Apartheid (wat onlosmaaklik met mekaar verbind word) daarvoor kwalik neem dat Suid-Afrika nié Engeland is nie, en dat swartes nié Engelse is nie.
Roodt skryf die boek in Engels om 'n groter leserspublikum te bereik, veral in die Verenigde State van Amerika, die Verenigde Koninkryk en Swede.
Niphates hispida
Niphates hispida is 'n sponsspesie in die taksonomiese indeling van die Demospongiae (gewone sponse). Die liggaam van die spons bestaan uit kieselnaalde en sponginevesels en is in staat om baie water op te neem.
Die spons behoort tot die genus Niphates en tot die familie Niphatidae. Die wetenskaplike naam van die spesie is die eerste keer geldig gepubliseer in 1984 deur Desqueyroux-Faúndez.
Warrenton, Missouri
Warrenton is 'n stad en die county setel van Warren County, Missouri, Verenigde State. Die inwonertal was 7 880 tydens die 2010-sensus. Warrenton is geleë in die St. Louis Metropolitaanse Statistiese Area. Warrenton se leuse is "A City for All Seasons."
Capparis brassii
Die smalblaarkapperbos (Capparis brassii) is 'n struik wat aan die familie Capparaceae behoort. Die plant is inheems aan Benin, Ghana, Mosambiek, Nigerië, Sierra Leone, Suid-Afrika en Togo. In Suid-Afrika kom die struik in KwaZulu-Natal en die Oos-Kaap voor.
Die boom se FSA-nommer is 129.6.
Katherine Grant
Katherine Grant (1 Mei 1904 – 2 April 1937) was 'n Amerikaanse aktrise. Sy was bekend vir haar rol in die rolprent Ridin' Thunder (1925).
Capitol Records
Capitol Records (dikwels kortweg Capitol en soms ook Hollywood and Vine genoem) is een van die groter Amerikaanse plaatetikette. Dit word bedryf as 'n afdeling van die Capitol Music Group.
In 1955 is die maatskappy deur die Britse musiekkonglomeraat EMI Group oorgeneem om as sy Amerikaanse dogteronderneming te dien. EMI is op sy beurt in 2012 oorgeneem deur die Universal Music Group (UMG) waarmee dit een jaar later saamgesmelt het. Beide Capitol Records en die Capitol Records Group maak tans deel uit van UMG.
Musikale kunstenaars, wat 'n kontrak met Capitol Records onderteken het, sluit Special Forces, Paul McCartney, Mary J. Blige, The Beach Boys, die Beastie Boys, Neil Diamond, die Eagles, Katy Perry, Brian Wilson, Beck, Avenged Sevenfold, 5 Seconds of Summer, Don Henley, Sam Smith, NF, Emeli Sandé, Troye Sivan, Calum Scott, Tori Kelly, Jon Bellion, Niall Horan en Minus Gravity in. In die verlede het ook plate, wat onder meer deur The Beatles, Frank Sinatra en Nat King Cole opgeneem is, op die Capitol Records-etiket verskyn.
FARMOVS-prys vir Farmakologie en Geneesmiddelontwikkeling
Die prys is in 1998 deur die Akademieraad ingestel en bestaan uit 'n geldprys en 'n oorkonde. Dit word toegeken vir voortreflike bydraes tot 'n vertakking of vertakkings van farmakologie en geneesmiddelontwikkeling. Die prys word bekostig uit 'n skenking van R100 000 deur die Hoechst-Marion-Roussel- en FARMOVS-Kontraknavorsingsorganisasies. Die geld word deur die Akademie in trust gehou. Die prys kan slegs een keer aan 'n ontvanger toegeken word.
Bruinsalie
Bruinsalie (Salvia africana-lutea) is 'n geharde aromatiese struik, wat ongeveer 2 m hoog word. Dit is inheems in Suid-Afrika en kom voor aan die kus van Namakwaland tot by die Kaapse Skiereiland en ooswaarts daarvandaan tot by Port Alfred. Dit dra blomme wat eers geel is, en later verkleur totdat dit goudbruin van kleur is. Die blomme en blare kan gebruik word om 'n tee te maak vir die behandeling van hoes, verkoues, vroulike kwale en brongitis.
Durga
Durga of Doerga (Sanskrit: दुर्गा Durgā) is ’n belangrike godin in Hindoeïsme. Sy word aanbid as ’n hoofaspek van die moedergodin, Devi, en is een van die gewildste Indiese godinne. Sy word verbind met bewaring, krag, moederskap, vernietiging en oorloë. Haar legendes is gesentreer om gevegte teen bose geeste en demone wat vrede, vooruitgang en dharma bedreig.
Geskiedenis
Historici van godsdiens en kuns speur die vroegste uitbeeldings van Durga terug na die seëls van die Indusvalleibeskawing. Daar is egter geen direkte bewyse van haar aanbidding op die terrein gevind nie. Daar is verskeie sinspelings na haar in die vroeë Vediese geskrifte en later maak sy haar verskyning as ’n onafhanklike godin. Volgens Hindoelegendes is Durga deur die gode geskep om die demoon Mahishasura te verslaan, omdat hy net deur ’n vrou doodgemaak kon word. Durga word as ’n moedergodin beskou en word dikwels uitgebeeld as ’n beeldskone vrou wat op ’n tier of leeu ry, met baie arms wat elk ’n wapen vashou en dikwels demone verslaan. Sy word algemeen aanbid in Shaktisme, wat veral om godinne gesentreer is, en is ook belangrik in ander denominasies soos Shaivisme en Vaishnavisme. In dié tradisies word sy met ander godinne verbind en geïdentifiseer.
Die twee belangrikste geskrifte van Shaktisme, Devi Mahatmya en Devi-Bhagavata Purana, vereer Devi of Shakti as die oerskepper van die heelal en Brahman (opperste waarheid en werklikheid). Hoewel sy in alle groot geskrifte van Hindoeïsme genoem word, is dié twee geskrifte om haar as die primêre godheid gesentreer.
Durga het ’n aansienlike gevolg dwarsdeur Indië, Bangladesj en Nepal, veral in die oostelike Indiese deelstate. Sy word aanbid ná oeste in die lente en herfs, veral tydens die feeste Durga Puja en Navratri.
Etimologie
Die woord durga beteken letterlik "onoorwinbaar", "onaantasbaar". Dit is verwant aan die woord durg, "fort", "iets wat moeilik verslaan word".
Japan Nasionale Roete 112
Nasionale Roete 112 is 'n nasionale snelweg van Japan.
David Field (akteur)
David Field (gebore 6 Junie 1950) is 'n Australiese akteur en regisseur. Hy is bekend vir sy rolle in die rolprente The Remains of the Day (1993), Chopper (2000), The Night We Called It a Day (2003), en The Rover (2014).
Hessea undosa
Hessea undosa is 'n meerjarige blomplant en geofiet wat tot die genus Hessea behoort en is deel van die Bokkeveld sandsteen fynbos. Die spesie is endemies aan die Wes-Kaap en kom in die Gifberg en Matsikammaberge voor. Daar is drie subpopulasies en die plant groei in seisoenale water deurdrenkte gebiede. Die plant word bedreig deur die aanplant van rooibostee omrede die omploeg van lande die water laat wegsypel in die grond.
Canthium spinosum
Die doringklipels (Canthium spinosum) is 'n meerjarige struik wat deel is van die Rubiaceae familie. Die plant is inheems aan Botswana, Eswatini en Suid-Afrika waar dit in KwaZulu-Natal en die Oos-Kaap voorkom.
Die boom se FSA-nommer is 707.
Bensyn
Bensyn (ook Aryn genoemd) is 'n baie reaktiewe chemiese spesie wat afgelei word van 'n aromatiese ring deur twee substituente te verwyder. Oor die algemeen is substitusiepatrone van aryne meestal orto, maar meta- en para-aryne is ook bekend. Bensyn is baie reaktief, selfs teen lae temperature.
Geskiedenis
Die eerste bewyse vir aryne kom uit die werk van die Duitse chemici Stoermer en Kahlert. In 1902 het hulle opgemerk dat na behandeling van 3-broombensofuraan met 'n basis in etanol word 2-etoksibensofuraan gevorm. Op grond van hierdie waarneming het hulle 'n aryn-tussenvorm gepostuleer.
Wittig et al. het 'n zwitterioniese tussenvorm (in blou aangewysig) aangeroep in die reaksie van fluorbenseen en feniellithium om bifeniel te gee. Hierdie hipotese is later bevestig.
In 1953 het eksperimente met 14C sterk steun gelewer vir die werking van bensyn as 'n tussenganger. Die Amerikaanse chemikus John Dombrowski Roberts en sy vernote het getoon dat die reaksie van chloorbenseen-1-14C en kaliumamied gelyke hoeveelhede anilien gegee het met 14C in die C-1 en C-2 posisies.
Bykomende bewyse vir die bestaan van bensyn kom uit spektroskopiese studies en in 2015 is 'n enkele aryn-molekule deur middel van 'n skanderingtonnelmikroskoop afgebeeld.
Reaksies van aryne
Een metode om bensyn te produseer, is deur 'n hexahiedro Diels-Alder-reaksie tussen alkyn en 1,3-diyn.
Binding in o-Aryne
o-Aryne is voorbeelde van gespanne alkyne. 'n Ongespanne alkyn, waar die bindingshoek 180° is, het 'n beter geometriese oorvleueling tussen die p-orbitale as in die aryne waar die bindingshoeke kleiner as 180° is. Dit lei tot 'n swakker drievoudige binding in die aryne en hoër reaktiwiteit.
Martin Watier
Martin Watier (gebore 25 Oktober 1973) is 'n Kanadese akteur. Hy is bekend vir sy rolle in die televisiereekse Heritage Minutes (1991), Papyrus (1998), en Winx Club (2004).